**Հավելված**

**ՀՀ կառավարության 2021 թվականի N -Ն որոշման**

**Կ Ա Ր Գ**

**ԲԺՇԿԱԿԱՆ ԳԱՂՏՆԻՔ ՀԱՄԱՐՎՈՂ ՏՎՅԱԼՆԵՐՆ ԱՌԱՆՑ ՊԱՑԻԵՆՏԻ ԿԱՄ ՆՐԱ ՕՐԻՆԱԿԱՆ ՆԵՐԿԱՅԱՑՈՒՑՉԻ ՀԱՄԱՁԱՅՆՈՒԹՅԱՆ ՓՈԽԱՆՑԵԼՈՒ**

**1. Ընդհանուր դրույթներ**

1.Սույն կարգով կարգավորվում են բժշկական գաղտնիք համարվող տվյալներն առանց պացիենտի կամ նրա օրինական ներկայացուցչի համաձայնության փոխանցելու հետ կապված հարաբերությունները:

2. Բժշկական գաղտնիք համարվող տվյալներն առանց պացիենտի կամ նրա օրինական ներկայացուցչի համաձայնության փոխանցվում են տեղեկանքների, բժշկական եզրակացությունների, քաղվածքների, բժշկական քարտերի կամ այլ բժշկական փաստաթղթերի կրկնօրինակների, բժշկական փաստաթղթերին կցվող անալոգային պատկերների (ռադիոգրաֆիայի) ձևով կամ դիմողի խնդրանքով` թվային կրիչների վրա` թվային պատկերների տեսքով, եթե բժշկական կազմակերպությունը ունի համապատասխան էլեկտրոնային ծրագրեր կամ արխիվային տվյալներ, ինչպես նաև համապատասխան հետազոտությունների արդյունքներ:

**2. Առանց պացիենտի կամ նրա օրինական ներկայացուցչի համաձայնության բժշկական գաղտնիք համարվող տվյալներ ստանալու համար**

**դիմում ներկայացնելու կարգը**

3.Առանց պացիենտի կամ նրա օրինական ներկայացուցչի համաձայնության բժշկական գաղտնիք համարվող տվյալներ ստանալու համար «Բնակչության բժշկական օգնության և սպասարկման մասին» օրենքի 11-րդ հոդվածի 5-րդ մասով նախատեսված մարմինների, կազմակերպությունների կամ անձանց դիմումը (այսուհետ` դիմում) բժշկական կազմակերպությունում մուտքագրվելուց հետո կազմակերպության տնօրենի մակագրությամբ այն հասցեագրվում է պատասխանը կազմելու իրավասություն ունեցող բուժաշխատողին:

4.Դիմումը պետք է կազմվի գրավոր, ստորագրված լինի համապատասխան մարմնի, կազմակերպության ղեկավարի կամ անձի կողմից, նշում պարունակի պահանջվող տեղեկատվության անհրաժեշտության (նպատակի), տեղեկատվությունը առձեռն ստանալու անհրաժեշտության դեպքում` այն ստացող անձի տվյալների (Ա.Ա.Հ. անձը հաստատող թաստաթղթի վավերապայմանների) մասին:

5. Դիմումը կազմվում է ազատ ձևով և դիմողին հայտնի լինելու դեպքում պարունակում է պացիենտի վերաբերյալ հետևյալ տվյալները` անուն, ազգանուն, հայրանուն, անձը հաստատող փաստաթղթի վավերապայմաններ, գրանցման կամ փաստացի բնակության վայր, հեռախոսի համար, էլեկտրոնային փոստի հասցե:

**3. Առանց պացիենտի կամ նրա օրինական ներկայացուցչի համաձայնության բժշկական գաղտնիք** **համարվող փաստաթղթերի տրամադրման կարգը**

6. Դիմում ներկայացվելու դեպքում համապատասխան բուժաշխատողը`

1)պատրաստում է դիմումի պատասխանը, անհրաժեշտության դեպքում նաև այլ բժշկական փաստաթղթերի պատճենները,

2) պատասխանը ներկայացնում է տնօրենին` ծանոթանալու և ստորագրության համար,

3)տնօրենի կողմից ստորագրվելուց հետո ներկայացնում է բժշկական կազմակերպության համապատսխան ստորաբաժանում` դիմումատուին հասցեագրելու կամ առձեռն հանձնելու համար:

7.Դիմումի պատասխանին կից բժշկական փաստաթղթերը ներկայացվում են պատճենի տեսքով, որոնց վրա կատարվում է «իսկականի հետ ճիշտ է» գրառում:

8.Դիմումի հիման վրա պատասխանը տրամադրվում է պացիենտի բժշկական փաստաթղթերի կամ բժշկական հետազոտությունների արդյունքների հիման վրա` բուժող կամ բժշկական հետազոտություն իրականացնող բժշկի կողմից:

9.Պատասխանը կազմվում է ազատ ձևով, վավերացվում է այն կազմող բժշկի և կազմակերպության տնօրենի ստորագրությամբ:

10. Պատասխանը տրամադրվում է 5-օրյա ժամկետում:

11.Պատասխանի կամ բժշկական այլ փաստաթղթերի տրամադրման փաստը արձանագրվում է պացիենտի բժշկական փաստաթղթերում: